Ջոն Դոլմայան

Ջոն Դոլմայան (), Լիբանանում ծնված ամերիկահայ թմբկահար, նվագել է հանրահայտ «System of a Down» խմբում, իսկ 2003 թվականին մեկ այլ հայազգի երաժիշտի` «System of a Down» խմբի նախկին կիթառահար Դարոն Մալաքյանի հետ հիմնել է «Scars on Broadway» խումբը։

 Կենսագրություն 
Դոլմայանը ծնվել է 1973 թվականի հուլիսի 15-ին Լիբանանի մայրաքաղաք Բեյրութում, հայկական ընտանիքում։ Ջոն Դոլմայանը 5 տարեկան էր, երբ Լիբանանում տեղի ունեցող քաղաքացիական պատերազմի պատճառով Դոլմայանների ընտանիքը տեղափոխվում է Տորոնտո, այնուհետև Լոս Անջելես։

Դոլմայանը սկսել է հետաքրքրվել հարվածային գործիքներով 2 տարեկան հասակից։ Առաջին անգամ լիարժեքորեն հարվածային գործիք է նվագել 15 տարեկան հասակում։ Ինքնուսույց է, անհատական ոչ մեկի մոտ չի պարապել։ Օրական 4-6 ժամ հատկացնելով հարվածային գործիքներին ` Ջոն Դոլմայանը աստիճանաբար բարելավել է իր նվագելու որակը։ Ըստ Ջոն Դոլմայանի` նրա նվագելու ոճի մեջ մեծ ազդեցություն են թողել թմբկահարներ Կիտ Մունը (The Who), Ջոն Բոնեմը (Led Zeppelin), Ստյուարտ Կոպլենդը (The Police), Նեյլ Պիրտը (Rush):

1997 թվականին, երբ System of a Down խմբի առաջին թմբկահար Էնդի Խաչատրյանը ձեռքի վնասվածք ստանալուց հետո լքել է խումբը, խմբին  է միացել Ջոն Դոլմայանը։ System of a Down խմբի հետ նա ձայնագրել է 5 ալբոմ` System of a Down (1998), Toxicity (2001), Steal This Album! (2002), Mezmerize (2005), Hypnotize (2005): 2006 թվականին System of a Down խումբը ժամանակավորապես դադարել է իր գործունեությունը, իսկ Դարոն Մալաքյանն իրականացրել է իր վաղեմի մտահղացումը և Ջոն Դոլմայանի հետ շարունակել է իր գործունեությունը նոր` Scars on Broadway խմբում։ Նշված խմբի հետ Ջոն Դոլմայանը ձայնագրել է 1 ալբոմ` Scars on Broadway (2008):

Ջոն Դոլմայանի նվագելու ոճը ճանաչվել է ունիկալ։ Այն մեծ ազդեցություն է թողել թմբկահարների նոր սերնդի վրա։ Շատ քննադատներ նրա նվագելու ոճն անվանում են շիզոֆրենիկ։ Ջոն Դոլմայանի հարվածային սոլոներին կարելի է ավելի մոտիկից ծանոթանալ` լսելով Deer Dance, I-E-A-I-A-I-O և Question երգերը։

Ջոն Դոլմայանը և Ջոուի Ջորջիսոնը այն միակ թմբկահարներն են, որոնք մեյնսթրիմ մետալ ոճի մեջ երբեմն օգտագործում են դեթ մետալին բնորոշ էլեմետներ։ Այդ տարրերը բավականին լավ արտահայտված են System of a Down խմբի B.Y.O.B. երգի մեջ։

Հարվածային գործիքների մեջ Ջոն Դոլմայանը նախընտրում է Tama մոդելի հարվածային գործիքներ։

2006 թվականի ամռանը Ջոն Դոլմայանը մի քանի հարցազրույցների ընթացքում նշել է, որ ուզում է հիմնել Torpedocomics օնլայն կազմակերպություն, որը կզբաղվի կոմիքսների վաճառքով։

 Ձեռքբերումներ 
2006 թվականին ըստ DRUM! ամսագրի Ջոն Դոլմայանը ճանաչվում է տարվա լավագույն թմբկահար։

 Աղբյուրներ 
 Ջոն Դոլմայանի կենսագրություն 
 System of a Down խմբի կենսագրություն 

 Ծանոթագրություններ 

Կատեգորիա:System of a Down մասնակիցներ
Կատեգորիա:«Գրեմմի» մրցանակի դափնեկիրներ
Կատեգորիա:Ամերիկահայ թմբկահարներ
Կատեգորիա:Ամերիկահայ ռոք երաժիշտներ
Կատեգորիա:Ծագումով հայ երաժիշտներ